ইন্ডিয়ান প্রিমিয়ার লিগের জন্য গেইল এসেছেন ভারতে। রয়্যাল চ্যালেঞ্জার্স ব্যাঙ্গালোরে যোগ দেওয়ার পর পরই দলের কর্ণধার বিজয় মাল্যর বিশালাকায় প্রাসাদে টানা পাঁচদিন কাটান গেইল।গেইলের আত্মজীবনী ‘সিক্স মেশিন: আই ডোন্ট লাইক ক্রিকেট..আই লাভ ইট’ বইতে তাঁর অভিজ্ঞতার কথাই লিখেছেন ক্যারিবিয়ান দৈত্য। গেইল সেই সময় স্থির করে নিয়েছিলেন বিজয় মাল্যর প্রাসাদোপম বাড়িতে তিনি থাকবেন। যেমনটা ভেবেছিলেন, ঠিক তেমনটাই করেন ওয়েস্ট ইন্ডিয়ান ওপেনার। বিমান ধরে গেইল সোজা পৌঁছে যান গোয়ায়। সেখান থেকে বিজয় মাল্যর ভিলায়। প্রথম দর্শনে সেই বাড়ি দেখে কিছুই বুঝে উঠতে পারছিলেন না ক্যারিবিয়ান বিধ্বংসী ওপেনার। বিজয় মাল্যর বাড়ি দেখার পরে প্রথম দর্শনে গেইলের মনে হয়েছিল, এই বাড়ি তো হোটেলের থেকেও বিশালাকায়। বাড়িটির রং সাদা। কংক্রিটের তৈরি। আর কাচ দিয়ে মোড়ানো। সেই সময় ওই ভিলায় ছিলেন না মালিক মাল্য। বাড়ির মালিক হয়ে গিয়েছিলেন গেইল। রাজার মতোই দিন কাটাতেন তিনি। যেখানে যেতেন ক্যারিবিয়ান দৈত্য সেখানেই তাঁর সঙ্গে থাকতেন দু’ জন। গেইল লিখেছেন, ‘‘প্রথমে সুইমিং পুল, পরে লনে হাঁটি। পুলের সামনে বসতেই আমার সামনে হাজির একের পর এক মাছরাঙা।’’সেই মাছরাঙার ডানা নেই। এই মাছরাঙা বোতলে বন্দি। এরপর গল্ফ কার্ট নিয়ে অট্টালিকার মধ্যে কিছুক্ষণ ঘুরে বেড়ান। আত্মজীবনীতে গেইল লিখেছেন, রাঁধুনি এসে তাঁর কাছে জানতে চান, তিনি কী খাবেন? গেইল পালটা জানতে চান, মেনুতে কী আছে?  রাঁধুনি বলেন, মেনু বলে কিছুই নেই। যা চাইবেন, তাই পাবেন। এই উত্তর শুনে গেইল অবাক হয়ে যান।